ועדת הכלכלה, כנסת 20, פרוטוקול מספר 306, 2016-07-28 12:00

איתן כבל: אני מבקש להתחיל דיון בשתי רביזיות.

איתן כבל: הצעת חוק התקשורת (בזק ושידורים) (תיקון מס' 61) (החלטת האיסור על משלוח פרסומת לשם קבלת תרומות או לתעמולה), התשע"ה-2014, בקשה לדיון מחודש של חבר הכנסת מיקי רוזנטל בנושא החרגת בקשה לתרומה לשם התמודדות בבחירות מקדימות, בבחירות לכנסת ובבחירות לראש רשות מקומית או לרשימת מועמדים ברשות מקומית מתחולת ההגדרה "תרומה".

איתן כבל: קודם כל נצביע.

איתן כבל: מי בעד הבקשה לרביזיה?

איתן כבל: מי נגד?

איתן כבל: בעד – פה אחד

איתן כבל: הבקשה לרביזיה אושרה.

איתן כבל: גברתי, תציגי לנו את העניין.

איתן כבל: אני מצר על כך שחברי כנסת נוספים בגינם הדיון הזה מתקיים לא הגיעו, אבל שיהיה.

<אתי בנדלר: אני אדבר בקצרה ואני אבקש ממירב להמשיך כי יש לי בעיה עם הצרידות שלי.

<אתי בנדלר: במהלך הישיבה, לקראת סופה, העלה מישהו תמיהה – אינני זוכרת מי זה היה - - -

איתן כבל: זה היה דב חנין.

<אתי בנדלר: כן.

<אתי בנדלר: האם הצעת החוק בנוסח שהוועדה אישרה לקריאה שנייה ושלישית - - -

איתן כבל: יש לה השלכות לגבי הפריימריס.

<אתי בנדלר: אם יש לה השלכות לגבי תרומות לפריימריס.

איתן כבל: גם.

<אתי בנדלר: דיברו על הפריימריס ואז אנחנו בדקנו את הנושא של גיוס תרומות למטרות פוליטיות כי חבר הכנסת רוזנטל הצהיר מלכתחילה שהוא לא מתכוון לפגוע בהתאם להחלטת ועדת שרים לענייני חקיקה בכל מה שקשור לפעילות פוליטית.

<אתי בנדלר: לכן בדקנו את הנושא של גיוס תרומות גם לפריימריס שאלה בחירות מקדימות לפי חוק המפלגות.

<אתי בנדלר: במקרה הזה הבירור שלנו העלה שאין הגבלה על מי שרוצה להעמיד את מועמדותו לבחירות מקדימות והוא רשאי לפנות לא רק לחברי המפלגה אלא לציבור הרחב.

<אתי בנדלר: למרות שאנחנו יוצאים מתוך הנחה שלאף מועמד אין רשימה של הציבור הרחב שהוא יכול לפנות אליו כדי להבטיח בכל מקרה שהדבר לא יפגע באפשרות הזאת או בפנייה של מועמדים לבחירות לכנסת או בבחירות לראש רשות מקומית או לרשימת מועמדים ברשות מקומית - רשות מקומית לעניין הזה היא גם עירייה, גם מועצה מקומית וגם מועצה אזורית - חשבנו שראוי לתקן את ההגדרה ולהבהיר שזה לא חל.

<מירב תורג'מן: בהגדרת דבר פרסומת הוחלט לכלול במפורש את ההחרגה לעניין תרומה ולומר כך: ההגדרה דבר פרסומת תכלול מסר המופץ באופן מסחרי שמטרתו לעודד רכישת מוצר או שירות או לעודד הוצאת כספים בדרך אחרת וכן מסר המופץ לציבור הרחב שמטרתו בקשת תרומה או הפצת תעמולה.

<מירב תורג'מן: ולעניין זה, הגדרת תרומה תהיה למעט לשם התמודדות בבחירות מקדימות לפי חוק המפלגות, התשנ"ב-1992.

<מירב תורג'מן: בבחירות לכנסת, ובבחירות לראש רשות מקומית או לרשימת מועמדים ברשות המקומית.

<מירב תורג'מן: לגבי הגדרת תעמולה, כפי שהיה בדיון הקודם, לא נגענו בזה והיא תישאר הפצת רעיונות לשם השפעה על עמדות או על התנהגויות, למעט אם יש בה מסר פוליטי, ובכלל זה תעמולת בחירות.

איתן כבל: מבחינתי זה בסדר גמור.

<רן שטרית: רציתי לשאול לעניין המועצות האזוריות.

<רן שטרית: האם ההגדרה הרשות המקומית כוללת גם אותן.

איתן כבל: כן.

איתן כבל: היא אמרה כך.

איתן כבל: מי בעד התיקון?

איתן כבל: מי נגד?

איתן כבל: בעד – פה אחד

איתן כבל: התיקון אושר.

איתן כבל: תודה.

<אתי בנדלר: יונח על שולחן הכנסת ביום שני.

איתן כבל: תודה רבה.

איתן כבל: מזל טוב.

איתן כבל: בהצלחה.